ผบ.ตร. สั่งตั้งกรรมการสอบวินัยร้ายแรงและดำเนินคดีอาญา 4 ตำรวจเอี่ยวนำขบวนนักท่องเที่ยวจีน
พล.ต.ต.อาชยน ไกรทอง โฆษกสำนักงานตำรวจแห่งชาติ เปิดเผยว่า จากกรณีที่ข้าราชการตำรวจสังกัดกองบังคับการตำรวจท่องเที่ยว 1 จำนวน 2 นาย กองบังคับการตำรวจจราจรจำนวน 2 นาย  อำนวยความสะดวกให้กับนักท่องเที่ยวชาวจีนที่ท่าอากาศยานสุวรรณภูมิ โดยใช้รถส่วนตัวติดสัญญาณไฟวับวาบและเครื่องหมายโล่เขนนั้น สำนักงานตำรวจแห่งชาติพิจารณาแล้วเห็นว่า พฤติการณ์ดังกล่าว เข้าข่ายเป็นความผิดอาญา และมีมูลเป็นความผิดวินัยอย่างร้ายแรง ซึ่งเป็นข้าราชการตำรวจต่างสังกัดกันร่วมกันกระทำความผิด จึงได้มีคำสั่งที่ 68/2566 ลงวันที่ 27 ม.ค. 66 แต่งตั้งคณะกรรมการสอบสวน เพื่อดำเนินการทางวินัยอย่างร้ายแรง ส่วนการดำเนินการทางอาญา ได้ส่งเรื่องให้สถานีตำรวจภูธรท่าอากาศยานสุวรรณภูมิ ดำเนินการแล้ว พร้อมทั้งให้ต้นสังกัดสั่งให้ตำรวจทั้ง 4 นาย ไปปฏิบัติหน้าที่ประจำศูนย์ปฏิบัติการ โดยให้พ้นจากหน้าที่เดิมนอกจากนี้ ผู้บัญชาการตำรวจแห่งชาติยังได้มีคำสั่งที่ 69/2566 ลงวันที่ 17 ม.ค. 66 แต่งตั้งคณะทำงานเพื่อวิเคราะห์สภาพปัญหา ระเบียบข้อกฎหมายที่เกี่ยวข้อง เพื่อกำหนดมาตรการและแนวทางปฏิบัติให้ชัดเจน โดยแต่งตั้งให้ พล.ต.ท.วีระ จิรวีระ รองจเรตำรวจแห่งชาติ เป็นหัวหน้าคณะทำงาน ร่วมกับตำรวจหน่วยต่างๆที่เกี่ยวข้องเป็นคณะทำงาน แล้วรายงานผลให้ผู้บัญชาการตำรวจแห่งชาติทราบ ภายใน 15 วัน เพื่อพิจารณาสั่งการต่อไป พร้อมเน้นย้ำว่า จะวางมาตรการกำกับดูแลป้องกันไม่ให้เกิดขึ้นอีก หากเกิดขึ้น นอกจากตัวตำรวจแล้ว ผู้บังคับบัญชาต้องร่วมรับผิดชอบด้วย